PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FH/3/1/039	Bratislava 26. 08. 2009	

Protimonopolný úrad Slovenskej republiky, odbor koncentrácií v správnom konaní č. 0019/OK/2009 začatom dňa 12.06.2009 na základe oznámenia o koncentrácii podľa § 10 ods. 10 zákona podnikateľom p.k. Solvent s.r.o. so sídlom K Žižkovu 9/640, Praha, Česká republika, IČO: 25 069 497, prostredníctvom právneho zástupcu Mgr. et Mgr. Jana Rabasa, advokáta so sídlom Vinohradská 343/6, Praha 2 – Vinohrady, Česká republika, vo veci zámeru koncentrácie podnikateľa p.k. Solvent s.r.o. so sídlom K Žižkovu 9/640, Praha, Česká republika, IČO: 25 069 497 a podnikateľa PEMAS plus spol. s r.o. so sídlom Stará Vajnorská 17, Bratislava,

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou, ktorá má vzniknúť podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe Zmluvy o prevode obchodného podielu medzi prevádzajúcim Ing. Petrom Kratochvílom bytom Južná 21, Nitra a nadobúdateľom spoločnosťou p.k. Solvent s.r.o. so sídlom K Žižkovu 9/640, Praha, Česká republika, IČO: 25 069 497, ktorej parafované znenie je prílohou Prehlásenia prevádzajúceho Ing. Petra Kratochvíla bytom Južná 21, Nitra a nadobúdateľa spoločnosti p.k. Solvent s.r.o. so sídlom K Žižkovu 9/640, Praha, Česká republika, IČO: 25 069 497 podpísaného dňa 11.06.2009, v dôsledku ktorej dôjde k získaniu priamej výlučnej kontroly podnikateľa p.k. Solvent s.r.o. so sídlom K Žižkovu 9/640, Praha, Česká republika, IČO: 25 069 497 nad  podnikom podnikateľa PEMAS plus spol. s r.o. so sídlom Stará Vajnorská 17, Bratislava.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 12.06.2009 doručené faxom zaevidovaným pod   č. 2287/2009 a následne doplnené listom dňa 16.06.2009 oznámenie zámeru koncentrácie (ďalej len „Oznámenie o koncentrácii“) podľa § 10 ods. 10 Zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou p.k.Solvent s.r.o. so sídlom K Žižkovu 9/640, Praha 9, Česká republika, IČO: 250 69 497 (ďalej len „p.k.Solvent“) prostredníctvom splnomocneného právneho zástupcu Mgr. et Mgr. Jana Rabasa, advokáta so sídlom Vinohradská 343/6, Praha, Česká republika (ďalej len „právny zástupca“).
Podľa § 10 ods. 10 zákona oznámenie o koncentrácii možno úradu podať aj pred uzavretím zmluvy alebo pred tým, než nastane iná právna skutočnosť zakladajúca zlúčenie, splynutie, získanie kontroly alebo vytvorenie spoločného podniku za predpokladu, že výsledkom bude koncentrácia, ktorá podlieha kontrole úradu podľa § 10 ods. 1 zákona. Takéto oznámenie musí okrem náležitostí podľa     § 10 ods. 12 zákona obsahovať aj písomné odôvodnenie a písomné podklady osvedčujúce skutočnosti podstatné pre koncentráciu.
Na základe vyššie uvedeného sa dňa 12.06.2009 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené úradom pod číslom 0019/OK/2009 vo veci koncentrácie, ktorá podľa Oznámenie o koncentrácii spočíva v získaní priamej výlučnej kontroly spoločnosti p.k.Solvent nad podnikom spoločnosti PEMAS plus spol. s r.o. so sídlom Stará Vajnorská 17, Bratislava (ďalej len „PEMAS“), a to na základe Zmluvy o prevode obchodného podielu medzi predávajúceho Ing. Petra Kratochvíla bytom Južná 21, Nitra (ďalej len „Ing. Kratochvíl“) a nadobúdateľa spoločnosti p.k. Solvent (ďalej len „Zmluva“), ktorá je prílohou Prehlásenia predávajúceho Ing. Kratochvíla a nadobúdateľa spoločnosti p.k.Solvent podpísaného dňa 11.06.2009 (ďalej len „Prehlásenie“), o čom úrad informoval spoločnosť p.k.Solvent listom č. 2543/PMÚ SR/2009 zo dňa 06.07.2009.
Vyššie uvedeným listom úrad tiež vyzval spoločnosť p.k.Solvent, aby doplnila predmetné Oznámenie o koncentrácii, nakoľko neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“).
S Oznámením o koncentrácii bolo úradu doručené Prehlásenie, v ktorom     Ing. Kratochvíl ako prevádzajúci a podnikateľ p.k.Solvent ako nadobúdateľ potvrdili svoj záujem uzatvoriť zmluvu o prevode 51 % obchodného podielu na podniku podnikateľa PEMAS. Prílohou predmetného Prehlásenia bol i parafovaný návrh Zmluvy. 
Úrad posudzoval všetky podklady, dokumenty a informácie predložené spoločnosťou p.k.Solvent v Oznámení o koncentrácii ako aj v doplnení Oznámenia koncentrácie, doručeného úradu dňa 29.07.2009 a dospel k záveru, že v uvedenom prípade bolo úradu doručené odôvodnenie a písomné podklady osvedčujúce skutočnosti podstatné pre koncentráciu, ktorými podnikatelia ubezpečili úrad o svojom spoločnom zámere uskutočniť navrhovanú koncentráciu a ktorými preukázali úradu, že ich plán navrhovanej koncentrácie je dostatočne konkrétny, pričom výsledkom tohto zámeru bude koncentrácia, ktorá podlieha kontrole úradu.
Podľa § 9 ods. 7 zákona sa ustanovenia zákona týkajúce sa koncentrácie, okrem § 10 ods. 9, sa vťahujú aj na zámer koncentrácie oznámený úradu podľa § 10 ods. 10 zákona.
Spoločnosť p.k.Solvent listom č. 2395/2009 zo dňa 22.06.2009 a listom           č. 2810/2009 zo dňa 29.07.2009 boli úradu doručené všetky požadované informácie a podklady a doručením listu č. 2810/2009 zo dňa 29.07.2009 sa Oznámenie o koncentrácii stalo úplné  podľa § 10 ods. 12 zákona a Vyhlášky. Na základe uvedeného lehota 60 pracovných dní na vydanie rozhodnutia podľa § 11 zákona začala plynúť dňa 30.07.2009 o čom úrad informoval spoločnosť p.k.Solvent listom  č. 2930/PMÚ SR/2009 zo dňa 07.08.2009.
Správny poplatok vo výške 3 319 EUR (100 000 Sk) podľa zákona                 č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 16.06.2009. 
V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v tomto rozhodnutí  uvedené v eurách a súbežne sa na informatívne účely uvádzajú aj peňažné sumy v slovenských korunách, a to podľa konverzného kurzu a ďalších pravidiel pre prechod na euro.

Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.
Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť p.k.Solvent je spoločnosťou s ručením obmedzeným, ktorá bola založená podľa právneho poriadku Českej republiky a zapísaná dňa 02.08.1996 v Obchodnom registri vedenom Mestským súdom v Prahe v oddiely C, vložke 46977. Predmetom činnosti spoločnosti p.k.Solvent je, podľa predloženého Výpisu z obchodného registra, okrem iného kúpa tovaru za účelom ďalšieho predaja a predaj, nákup, skladovanie a predaj zdravotníckych potrieb, predaj drogistického tovaru, sprostredkovanie obchodu, skladovanie tovaru a manipulácia s nákladom, vydavateľské a nakladateľské činnosti, poskytovanie softweru a poradenstvo v oblasti hardweru a softweru, baliaca činnosť ako aj ďalšie iné činnosti.
Spoločnosť p.k.Solvent, ako spoločnosť s ručením obmedzeným, je kontrolovaná jej dvoma spoločníkmi, a to spoločníkom Martinom Moravcom, bytom Ant. Dvořáka 771, Králíky, Česká republika a spoločníkom Radkom Graclíkom, bytom U potoka 756/IV, Vysoké Mýto, Česká republika.
Spoločnosť p.k.Solvent na území Českej republiky vykonáva kontrolu nad spoločnosťou Familiy drogerie s.r.o. so sídlom K Žižkovu 9/640, Praha, Česká republika (ďalej len „Family drogerie“), ktorá podniká v oblasti maloobchodného predaja drogistického, kozmetického a súvisiaceho tovaru.
Spoločnosť p.k.Solvent vykonáva kontrolu i nad ďalšími spoločnosťami na území Českej republiky, ktoré, podľa Oznámenia, v súčasnosti nevykonávajú prakticky žiadnu činnosť, prípadne sú prenajímateľmi priestorov, v ktorých spoločnosť Familie drogerie vykonáva maloobchodný predaj vyššie uvedeného tovaru.
Spoločnosť p.k.Solvent vykonáva, okrem vyššie uvedeného aj kontrolu nad spoločnosťami na území Slovenskej republiky:
- spoločnosť Nachema Group s.r.o. so sídlom Vrbovská cesta 123, 921 01 Piešťany (ďalej len „Nachema“), ktorá bola založená za účelom kúpy časti podniku spoločnosti NACHEMA a.s., pričom v súčasnosti vykonáva podnikateľskú činnosť získanú nadobudnutím časti podniku vyššie uvedenou koncentráciou.
- spoločnosť p.k.Solvent SK, s.r.o. a spoločnosť Dr. Og s.r.o., obe so sídlom Tallerova 10, Bratislava, sú spoločnosti, ktoré nevykonávajú žiadnu podnikateľskú činnosť a boli založené s cieľom realizácie transakcie nadobudnutia kontroly nad časťou podniku vyššie uvedenej spoločnosti.
Zoznam spoločností, nad ktorými vykonáva spoločnosť p.k.Solvent priamu alebo nepriamu kontrolu je uvedený v Oznámení.
Z vyššie uvedených skutočností vyplýva, že spoločnosť p.k.Solvent je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.

Spoločnosť PEMAS je spoločnosťou s ručením obmedzeným, ktorá bola založená podľa právneho poriadku Slovenskej republiky a  dňa 08.07.1996 zapísaná v Obchodnom registri Okresného súdu Bratislava I. v oddiely Sro, vložke 11342/B. Predmetom činnosti spoločnosti PEMAS je, podľa predloženého Výpisu z obchodného registra, maloobchod, veľkoobchod, reklamná a propagačná činnosť, skladovanie, balenie tovaru, prenájom motorových vozidiel, sprostredkovateľská činnosť v oblasti obchodu, služieb a výroby, prieskum trhu a verejnej mienky, poradenstvo v oblasti predmetov podnikania. 
Spoločnosť PEMAS, ako spoločnosť s ručením obmedzeným má dvoch spoločníkov, ktorými sú fyzické osoby, a to Ing. Kratochvíl a Milan Borhy bytom Poľovnícka 2, Ivánka pri Dunaji (ďalej len „Milan Borhy“).
Spoločnosť PEMAS je komplementárom spoločnosti VAŠE DROGÉRIE, k.s. so sídlom Stará Vajnorská 19, Bratislava (ďalej len „Vaše Drogérie, k.s.), ktorá bola založená za účelom zjednotenia marketingových aktivít svojich spoločníkov a za účelom vytvorenia nákupnej aliancie sústredenej okolo komplementára – spoločnosti PEMAS. Podľa údajov uvedených v Oznámení zámeru koncentrácie, uvedená spoločnosť v súčasnosti nevyvíja žiadnu činnosť a nedosahuje ani žiaden obrat.
Spoločnosť PEMAS, okrem činnosti komplementára, ako bolo uvedené vyššie, nevykonáva priamu ani nepriamu kontrolu nad žiadnym ďalším subjektom.
Z vyššie uvedených skutočností vyplýva, že spoločnosť PEMAS je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov. 
Podľa § 9 ods. 3 zákona časť podniku podnikateľa je na účely zákona organizačná zložka podniku alebo aktíva, na ktorých základe možno dosahovať obrat.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Ako je uvedené vyššie, ako príloha Oznámenia koncentrácie bolo úradu doručené Prehlásenie, v ktorom Ing. Kratochvíl ako prevádzajúci a podnikateľ p.k.Solvent ako nadobúdateľ potvrdili svoj záujem uzatvoriť zmluvu o prevode 51 % obchodného podielu na podniku podnikateľa PEMAS. Prílohou predmetného Prehlásenia bol i parafovaný návrh Zmluvy o prevode obchodného podielu. 
Podpisom predmetného Prehlásenia podnikateľ p.k.Solvent záväzne prejavil vôľu nadobudnúť 51 % obchodného podielu na podniku podnikateľa PEMAS a teda kúpou predmetného podielu získa 51 % podielu na základnom imaní a na hlasovacích právach. V súlade so znením Spoločenskej zmluvy obchodnej spoločnosti PEMAS plus spol. s r.o. zo dňa 1.6.2009 (ďalej len „Spoločenská zmluva spoločnosti PEMAS“) predstavuje tento podiel možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa PEMAS.
Zostávajúci obchodný podiel na podniku podnikateľa PEMAS budú vlastniť spoločník Ing. Kratochvíl, a to 29 % podielu na základnom imaní a spoločník Milan Borhy, a to 20 % podielu na základnom imaní.
Z uvedeného teda vyplýva, že na základe Prehlásenia získa podnikateľ p.k.Solvent priamu výlučnú kontrolu nad podnikom podnikateľa PEMAS, čím vznikne koncentrácia podľa § 9 ods. 1 písm. b) zákona v spojení s § 9 ods. 4 písm. a) zákona.
Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ p.k.Solvent.
Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava. V predmetnom konaní teda účastníkmi posudzovanej koncentrácie sú podnikateľ p.k.Solvent ako nadobúdateľ priamej výlučnej kontroly nad podnikom podnikateľa PEMAS ako aj podnikateľ PEMAS, nad podnikom ktorého sa kontrola získava. 
Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej      46 000 000 eur (1 385 796 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur (421 764 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur (572 394 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur (1 385 796 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na to, že úrad posudzoval koncentráciu na základe Zmluvy, ktorá je prílohou Prehlásenia, ktoré bolo podpísané dňa 11.06.2009, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2008. 
Podnikateľ p.k.Solvent podľa Oznámenie o koncentrácii a predloženej účtovnej závierky v účtovnom období predchádzajúcom roku vzniku koncentrácie, teda v účtovnom období od 01.05.2007 do 30.04.2008 resp. od 01.01.2008 do 31.12.2008, dosiahol celosvetový obrat presahujúci sumu 46 000 000 eur         (1 385 796 000 Sk). Podnikateľ p.k.Solvent v uvedenom účtovnom období dosiahol na území Slovenskej republiky prostredníctvom časti podniku spoločnosti NACHEMA a.s., nad ktorou podnikateľ p.k.Solvent, ako už bolo uvedené, nadobudol kontrolu v roku 2009, obrat presahujúci sumu 14 000 000 eur (421 764 000 Sk).
Podnikateľ PEMAS dosiahol podľa Oznámenia v roku 2008 obrat na území Slovenskej republiky presahujúci sumu 14 000 000 eur (421 764 000 Sk), pričom podnikateľ PEMAS dosiahol všetky príjmy zo svojho podnikania výlučne na území Slovenskej republiky.
Na základe vyššie uvedených ustanovení zákona v nadväznosti na výšky obratov, ktoré prekročili podnikateľ p.k.Solvent ako aj podnikateľ PEMAS na území Slovenskej republiky a tiež celosvetovo, úrad zistil, že podnikateľ p.k.Solvent a podnikateľ PEMAS dosiahli zákonom požadovaný obrat, a teda posudzovaná koncentrácia podlieha kontrole úradu podľa § 10 ods. 1 písm. a) zákona.
Relevantné trhy 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Podnikateľ p.k.Solvent a spoločnosti, nad ktorými podnikateľ p.k.Solvent vykonáva kontrolu, prevádzkujú svoju podnikateľskú činnosť v oblasti veľkoobchodného a maloobchodného predaja drogistického, kozmetického a súvisiaceho tovaru.
Podnikateľ p.k.Solvent prevádzkuje prostredníctvom spoločností, nad ktorými vykonáva kontrolu a tiež prostredníctvom obchodných partnerov špecializovaný maloobchodný drogistický reťazec pod značkou TETA Drogerie, pričom zmluvným partnerom zaradeným do siete TETA dodáva väčšinu sortimentu. Týmto spôsobom podnikateľ p.k.Solvent prevádzkuje celkom 180 vlastných maloobchodných predajní a prostredníctvom zmluvných partnerov ďalších 480 maloobchodných predajní. Podnikateľ p.k.Solvent prevádzkuje predaj drogistického tovaru aj s inými samostatnými obchodníkmi, a to bez podpory ochrannej známky TETA Drogerie.
Podnikateľ p.k.Solvent poskytuje svojim zmluvným partnerom služby spojené s predajom. Podľa Oznámenia zámeru koncentrácie má podnikateľ p.k.Solvent približne 400 zmluvných partnerov na rôznom stupni integrácie. Prvým stupňom integrácie je zmluva o obchodnej spolupráci, na základe ktorej získa partner právo používať obchodnú značku TETA Drogerie a zúčastňuje sa letákových akcií. Druhým stupňom je franšízingová zmluva, ktorou získa aj predajný počítačový systém ako aj poradenstvo pre podporu predaja tovaru dodávaného podnikateľom p.k.Solvent. 
Podnikateľ p.k.Solvent vykonáva vyššie uvedenú podnikateľskú činnosť v rámci veľkoobchodu a maloobchodu s drogistickým tovarom, kozmetikou a súvisiacim tovarom na území Českej republiky.
Prostredníctvom spoločnosti Nachema podnikateľ p.k.Solvent od roku 2009 vykonáva podnikateľskú činnosť v oblasti veľkoobchodného a maloobchodného predaja drogistického, kozmetického a súvisiaceho tovaru aj na území Slovenskej republiky. 
Podnikateľ PEMAS vykonáva svoju podnikateľskú činnosť v oblasti maloobchodného a veľkoobchodného  predaja drogistického, kozmetického a súvisiaceho tovaru, pričom túto podnikateľskú činnosť vykonáva, podľa uvedenia v Oznámení zámeru koncentrácie, výlučne na území Slovenskej republiky.
Na základe vyššie uvedeného sa úrad v ďalšej časti rozhodnutia bude zaoberať podnikateľskými činnosťami oboch podnikateľov, ktoré sa na území Slovenskej republiky prekrývajú, a to maloobchodným a veľkoobchodným predajom drogistického a súvisiaceho tovaru.
Trh maloobchodného predaja drogistického, kozmetického a súvisiaceho tovaru
Podnikateľ p.k.Solvent vykonáva maloobchodný predaj drogistického tovaru a kozmetiky prostredníctvom franšízingových zmlúv a  vykonáva svoju činnosť týmto spôsobom prostredníctvom štyroch maloobchodných predajní. Tovar, ktorý je v uvedených maloobchodných predajniach je vo vlastníctve podnikateľa p.k.Solvent a obrat dosiahnutý z tohto predaja je obratom podnikateľa p.k.Solvent, avšak podnikateľ p.k.Solvent nie je vlastníkom uvedených maloobchodných predajní ani nevykonáva ich prevádzku. Podnikateľ p.k.Solvent umožňuje obchodným partnerom prevádzkujúcim uvedené maloobchodné predajne používať obchodné meno (NACHEMA Group/Dr. Og), poskytuje im softwarové vybavenie a zabezpečuje roznos letákov a ďalšiu podporu predaja.
Podnikateľ PEMAS vykonáva maloobchodný predaj drogistického tovaru a kozmetiky v 27 maloobchodných predajniach, ktoré si podnikateľ PEMAS prenajíma. Tieto maloobchodné predajne sú rovnomerne rozmiestnené takmer po celom území Slovenskej republiky. Uvedené maloobchodné predajne prevádzkuje podnikateľ PEMAS pod obchodnou značkou V DROGÉRIA Maxi.
Sortiment drogistického tovaru, kozmetiky a súvisiaceho tovaru, ktorého predajom sa zaoberá podnikateľ p.k.Solvent a tiež podnikateľ PEMAS, zahŕňa predovšetkým bieliace a iné prípravky na pranie a čistenie bielizne, prípravky na čistenie, leštenie, odmasťovanie a brúsenie, mydlá, voňavkárske výrobky éterické oleje, kozmetické prípravky, vlasové vodičky, prípravky na čistenie zubov, dezodoračné prípravky pre osobnú potrebu, hygienické prípravky, toaletné prípravky, sviečky a knôty na svietenie, hygienické výrobky pre osobnú hygienu okrem toaletných potrieb, dezodoranty iné ako pre osobnú hygienu. 
Podľa vyjadrenia podnikateľa p.k.Solvent na trhu maloobchodného predaja drogistického tovaru, kozmetiky a súvisiaceho tovaru existuje dostatočná konkurencia a konečný spotrebiteľ (väčšina spotrebiteľov) predmetných tovarov má dostatočnú možnosť výberu iného maloobchodného predajcu drogistického, kozmetického a súvisiaceho tovaru u plno formátového predajcu drogérie alebo u maloobchodného predajcu iného formátu.
Drogistické tovary, kozmetika a súvisiace tovary sú konečnému spotrebiteľovi predávané v maloobchodných predajniach rôzneho formátu, a to v predajniach typu plno formátových predajní drogérie, v predajniach typu široko sortimentových obchodoch aj so sortimentom drogérie do 400 m2, v predajniach široko sortimentových obchodov s predajnou plochou do 2500 m2 (supermarkety) a v predajniach typu široko sortimentových obchodov s predajnou plochou nad    2500 m2 (hypermarkety), pričom ako alternatívu predaja drogistického tovaru je možné chápať i priamy predaj cez obchodných zástupcov (predaj cez katalógy).
Za svojich konkurentov na trhu maloobchodného predaja drogistického, kozmetického a súvisiaceho tovaru považujú účastníci koncentrácie, podľa vyjadrenia uvedeného v Oznámení o koncentrácii, spoločnosti TESCO STORES SR, DM-Drogerie Market, BILLA s.r.o., Emil Krajčík s.r.o., KAUFLAND SK a podobne.
Dodávateľmi maloobchodných predajcov drogistického, kozmetického a súvisiaceho tovaru sú aj veľkoobchodníci s predmetným tovarom, pričom jednotliví maloobchodní predajcovia majú, podľa vyjadrenia podnikateľa p.k.Solvent uvedeného v Oznámení, v rámci geografického územia, na ktorom pôsobia, možnosť nájdenia alternatívy zdrojov ponuky. Tieto územia nie sú v podmienkach Slovenskej republiky prakticky nijako geograficky odlíšené a maloobchodní predajcovia majú na výber z niekoľkých alternatívnych zdrojov ponuky predmetného tovaru.
Vzhľadom na závery úradu, ako bude uvedené nižšie, úrad v predmetnom správnom konaní necháva presnú definíciu tovarových aj priestorových trhov maloobchodného predaja drogistického, kozmetického a súvisiaceho tovaru, na ktorých pôsobí ako podnikateľ p.k.Solvent tak podnikateľ PEMAS otvorenú.

Trh veľkoobchodného predaja drogistického, kozmetického a súvisiaceho tovaru
Drogistický, kozmetický a súvisiaci tovar sa dostáva od výrobcu cez distribútora, veľkoobchodníka až ku maloobchodníkovi a konečnému spotrebiteľovi, pričom tento tovar je možné distribuovať cez viacero dstribučných stupňov.
Podnikateľ p.k.Solvent rovnako ako aj podnikateľ PEMAS vykonáva činnosť veľkoobchodného predaja a distribuuje drogistický tovar, kozmetiku a súvisiaci tovar do predajní, v ktorých podiel drogérie a kozmetiky tvorí 100 %, prípadne prevažujúci sortiment (predajne s výlučne drogistickým sortimentom) a tiež do predajní, v ktorých sortiment drogistického a kozmetického tvorí menej ako 10 % celkového predávaného sortimentu.
Podľa vyjadrenia účastníkov koncentrácie ani podnikateľ p.k.Solvent ani podnikateľ PEMAS nedodávajú predmetný tovar do obchodných reťazcov, ktoré zásobujú svoje maloobchodné predajne predmetným tovarom prevažne priamo od výrobcov. 
Podnikateľ p.k.Solvent si prenajíma jeden distribučný sklad v Piešťanoch a tri prekladiská, a to vo Zvolene, Liptovskom Mikuláši a Košiciach. Do týchto prekladísk je tovar dovážaný z distribučného skladu a tovar je následne distribuovaný odberateľom do ich predajní.
Podnikateľ PEMAS je vlastníkom jedného distribučného skladu v Nitre a tiež si prenajíma prekladiská vo Zvolene a Nitre. Podnikateľ PEMAS tiež prevádzkuje v Bratislave jednu predajňu typu Cash&Carry.
Obaja účastníci koncentrácie odoberajú produkty, ktoré sú predmetom ďalšej distribúcie od spoločností HENKEL SLOVENSKO, spol. s r.o., UNILEVER SLOVENSKO spol. s r.o., ďalej od spoločností Procter & Gamble, spol. s r.o. a podobne. 
Ako už bolo vyššie uvedené, obaja podnikatelia dodávajú predmetný tovar maloobchodným predajcom, ktorých podiel drogistického sortimentu na celkovom predávanom sortimente je od 100 % a po menej ako 10 %. Obaja podnikatelia poskytujú svojim odberateľom i služby letákových akcií a podpory predaja na báze krátkodobých zmluvných vzťahov. Avšak títo maloobchodní predajcovia neodoberajú predmetný tovar výlučne od účastníkov koncentrácie, ale majú možnosť výberu medzi ostatnými distribútormi, pričom, podľa vyjadrenia účastníka správneho konania sa rozhodujú na základe ceny.
Za svojich konkurentov na trhu veľkoobchodného predaja a distribúcie drogistického, kozmetického a súvisiaceho tovaru považujú účastníci koncentrácie, podľa vyjadrenia uvedeného v Oznámení zámeru koncentrácie, spoločnosti ESA logistika, MATRO C&C Slovakia, Emil Krajčík s.r.o., LABAŠ, Distribučná spoločnosť, a podobne.

Tabuľka č. 1: 	Odhadované podiely spoločností pôsobiacich na trhu veľkoobchodného predaja a distribúcie drogistického, kozmetického a súvisiaceho tovaru uvedené v %
	2006	2007	2008	
ESA logistika	16,55	16,55	16,55	
METRO C&C SLOVAKIA	12,80	12,13	12,51	
p.k.Solvent/NACHEMA Group	9,42	8,31	8,08	
PEMAS plus	7,15	7,38	6,65	
EMIL KRAJČÍK	4,53	4,53	4,53	
LABAŠ	2,81	2,92	3,21	
Zdroj: Oznámenie o koncentrácii, odhady podľa The Nielsen Company, údaje TOP 50 obchodu v SR za rok 2006, údaje z Ročenky českého a slovenského obchodu 2008 atď.
V rámci správneho konania v predmetnom prípade zámeru koncentrácie vykonal úrad šetrenia a oslovil konkurentov účastníkov koncentrácie, aby zistil podmienky a spôsob fungovania veľkoobchodného trhu drogistického, kozmetického a súvisiaceho tovaru. Z predmetného šetrenia úradu vyplynuli skutočnosti potvrdzujúce informácie uvedené v Oznámení zámeru koncentrácie. Z predmetného šetrenia nevyplynuli žiadne informácie, ktoré by viedli k potrebe hlbšieho šetrenia a oslovené subjekty nevyjadrili žiadne námietky k realizácii predmetnej koncentrácie. 
Podľa vyjadrenia účastníka správneho konania, podnikateľa p.k.Solvent, obaja podnikatelia realizujú distribučnú činnosť predmetných tovarov odberateľom na celom území Slovenskej republike.
Vzhľadom na závery úradu, ako bude uvedené nižšie, úrad v predmetnom správnom konaní necháva presnú definíciu tovarových ako aj priestorových trhov veľkoobchodného predaja drogistického, kozmetického a súvisiaceho tovaru za otvorenú.

Bariéry vstupu na trh
Vzhľadom na charakter ovplyvnených trhov sa úrad stotožnil s vyjadrením podnikateľa p.k.Solvent uvedeného v Oznámení o koncentrácii, že neexistujú žiadne podstatné bariéry vstupu na trh maloobchodného ako ani veľkoobchodného predaja drogistického tovaru, kozmetiky a súvisiaceho tovaru.
Dopad koncentrácie na hospodársku súťaž
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.
Tak ako už bolo vyššie uvedené, aktivity podnikateľa p.k.Solvent a podnikateľa PEMAS sa na území Slovenskej republiky prekrývajú na trhu maloobchodného predaja drogistického, kozmetického a súvisiaceho tovaru a na trhu veľkoobchodného predaja drogistického, kozmetického a súvisiaceho tovaru a úrad tak hodnotí predmetnú koncentráciu ako horizontálnu.
Účastník správneho konania, podnikateľ p.k.Solvent uviedol ako dôvod koncentrácie cieľ vytvoriť predajnú sieť s maloobchodnými partnermi na rôznej úrovni spolupráce, poskytovať týmto partnerom rôzne druhy podpory (letáky, software, know-how, a pod.) a vytvoriť tak značku predajní drogistického tovaru podobnú ako prevádzkuje podnikateľ p.k.Solvent na území Českej republiky a tak dostatočne konkurovať predaju drogistických tovarov obchodnými reťazcami.
Z údajov a podkladov predložených podnikateľom p.k.Solvent vyplýva, že na trhu maloobchodného predaja drogistického, kozmetického a súvisiaceho tovaru existuje vysoký počet predajcov rôzneho formátu, ktorí predávajú predmetný tovar a na danom trhu pre konečného spotrebiteľa dostatočná možnosť výberu predajcu.
Rovnako na trhu veľkoobchodného predaja drogistického, kozmetického a súvisiaceho tovaru existuje dostatočný počet distribútorov, pričom žiadna z konkurenčných spoločností nedosahuje trhový podiel na predmetnom trhu vyšší ako 20 %.
Účastník správneho konania, podnikateľ p.k.Solvent predložil odhadovanú veľkosť trhu maloobchodného predaja drogistického, kozmetického a súvisiaceho tovaru a tiež trhu veľkoobchodného predaja drogistického, kozmetického a súvisiaceho tovaru ako aj trhové podiely oboch účastníkov koncentrácie na uvedených trhoch.

Tabuľka č. 2:	Trh maloobchodného predaja drogistického, kozmetického a súvisiaceho tovaru
Trh maloobchodného predaja	2006	2007	2008	
Celková veľkosť trhu	tis. EUR	496 355	529 540	540 099	
	mld. Sk	14,95	15,95	16,27	
p.k.Solvent (NACHEMA a.s.)	tis. EUR	6500	8100	2300	
	mld. Sk	0,20	0,24	0,07	
	% podiel	1,39	1,53	0,43	
PEMAS	tis. EUR	3000	5000	7000	
	mld. Sk	0,10	0,16	0,22	
	% podiel	0,60	0,95	1,30	
Spolu	% podiel	1,99	2,43	1,73	
Zdroj: Oznámenie o koncentrácii

Tabuľka č. 3:	Trh veľkoobchodného predaja drogistického, kozmetického a súvisiaceho tovaru
Trh veľkoobchodného predaja	2006	2007	2008	
Celková veľkosť trhu	tis. EUR	268 521	286474	292 186	
	mld. Sk	8,09	8,63	8,80	
p.k.Solvent (NACHEMA a.s.)	tis. EUR	25300	23800	23600	
	mld. Sk	0,76	0,72	0,71	
	% podiel	9,42	8,31	8,08	
PEMAS	tis. EUR	19000	21000	19000	
	mld. Sk	0,58	0,64	0,59	
	% podiel	7,08	7,33	6,50	
Spolu	% podiel	16,50	15,64	14,58	
Zdroj: Oznámenie o koncentrácii
Z vyššie uvedeného vyplýva, že kombinácia trhovej sily a ekonomických zdrojov oboch účastníkov koncentrácie nevyvoláva žiadne súťažné obavy, nakoľko nevznikne subjekt s výraznou trhovou silou.
Analýzou všetkých podkladov a informácií predložených úradu v predmetnom správnom konaní podnikateľom p.k.Solvent ako aj oslovenými subjektami vo vykonanom šetrení úrad neidentifikoval žiadne skutočnosti, ktoré by viedli k obavám ohrozenia hospodárskej súťaže na ovplyvnených trhoch. Ako už bolo vyššie uvedené, úradu neboli predložené ani žiadne obavy a riziká zo strany konkurentov účastníkov koncentrácie, ktoré by mali narušiť konkurenčné prostredie na trhu veľkoobchodného predaja a distribúcie drogistického, kozmetického a súvisiaceho tovaru v prípade realizácie predmetnej koncentrácie. 
Z vyššie uvedeného vyplýva, že po uskutočnení zámeru koncentrácie sa nezmenia podmienky hospodárskej súťaže na relevantnom trhu v Slovenskej republike, a preto úrad dospel k záveru, že predmetná koncentrácia nebude mať žiaden dopad na trh Slovenskej republiky, nijako nezmení štruktúru trhu Slovenskej republiky a taktiež nevytvára alebo neposilňuje dominantné postavenie podnikateľa p.k.Solvent na území Slovenskej republiky, ktorého dôsledkom sú významné prekážky efektívnej hospodárskej súťaže na relevantnom trhu.
Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom č. 3119/PMÚ SR/2009zo dňa 25.08.2009 vyzval účastníka správneho konania, t.j. podnikateľa p.k.Solvent pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Listom 3134/2009 zo dňa 26.08.2009 sa podnikateľ p.k.Solvent k predmetnej výzve úradu vyjadril, že berie na vedomie závery úradu uvedené v predmetnej výzve úradu a nenavrhuje žiadne doplnenie. 
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
JUDr. Gabriel Havrilla
Legal Counsels s.r.o.
Tallerova 10
811 02  Bratislava